钦定古今图书集成/明伦汇编/氏族典/第111卷 > 崔暹
## 钦定古今图书集成/明伦汇编/氏族典/第111卷 > 崔暹

按《北齐书崔暹传》，“暹字季伦，博陵安平人，汉尚书寔
之后也。世为北州著姓。父穆州主簿。暹少为书生，避
地勃海，依高干，以妹妻干弟慎。慎后临光州，启暹为
长史赵郡公。琛镇定州，辟为开府谘议，随琛往晋阳。
高祖与语，说之，以兼丞相长史。高祖举兵将入洛，留
暹佐琛知后事。后迁左丞、吏部郎，主议《麟趾格》。暹亲”
遇日隆，好荐人士，言邢邵宜任府僚，兼任机密，世宗
因以征邵，甚见亲重。武定初，迁御史中尉，前后表弹
免官死黜者甚众，威名日盛，内外莫不畏服。高祖崩，
未发丧，世宗以暹为度支尚书，兼仆射，委以心腹之
寄。暹忧国如家，以天下为己任。世宗车服过度，诛戮
变常，言谈进止，或有亏失，暹每厉色极言，世宗亦为
之止。显祖初嗣霸业，司马子如等挟旧怨，言“暹罪重
宜黜”，显祖从之。及践阼谮，毁之者犹不息。帝乃令都
督陈《山提》等搜暹，家甚贫匮，唯得高祖、世宗与暹书
千馀纸，多论军国大事。帝嗟赏之，仍不免众口，乃流
暹于马城。昼则负土供役，夜则置诸地牢。岁馀，奴告
暹谋反，锁赴晋阳，无实，释而劳之。寻迁太常卿。天保
末，为右仆射。十年，以疾卒，赠开府。